
1. Įžanga
Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų
 buvo priimtas kaip viena iš priemonių, kuria siekta po finansų krizės atkurti rinkos pasitikėjimą ir padidinti investuotojų apsaugą. Šiuo reglamentu, vėliau peržiūrėtu 2011
 ir 2013 m.
, nustatyti kredito reitingų agentūrų (KRA) registravimo ir leidimų suteikimo reikalavimai, numatant bendrą ES priežiūros instituciją – Europos vertybinių popierių ir rinkų instituciją (EVPRI), taip pat KRA skirtos interesų konfliktų taisyklės, skaidrumo ir informacijos atskleidimo reikalavimai.
Reglamentu (EB) Nr. 1060/2009 su pakeitimais, padarytais 2011 m., Komisijai suteikiami įgaliojimai priimti deleguotuosius aktus dėl:
· mokesčių už registraciją ir priežiūrą, kuriuos Europos vertybinių popierių ir rinkų institucijai turi mokėti kredito reitingų agentūros (19 straipsnio 2 dalis);

· EVPRI naudojimosi teise paskirti baudas ar periodiškai mokamas baudas taisyklių (23e straipsnio 7 dalis);
· priemonių, kuriomis siekiama patikslinti arba iš dalies pakeisti trečiųjų šalių lygiavertiškumo kriterijus (5 straipsnio 6 dalis); ir
· Reglamento (EB) Nr. 1060/2009 priedų dalinio pakeitimo (37 straipsnis).
2. Teisinis pagrindas
Šią ataskaitą reikalaujama pateikti pagal Reglamento (EB) Nr. 1060/2009 38a straipsnio 1 dalį. Pagal šią nuostatą Komisijai ketverių metų laikotarpiui nuo 2011 m. birželio 1 d. suteikiami įgaliojimai priimti deleguotuosius aktus ir Komisija turi parengti su įgaliojimų delegavimu susijusią ataskaitą ne vėliau kaip likus šešiems mėnesiams iki šio ketverių metų laikotarpio pabaigos.
3. Įgaliojimų delegavimas
A) Mokesčiai už registraciją ir priežiūrą
Pagal Reglamento (EB) Nr. 1060/2009 19 straipsnio 1 dalį EVPRI taiko mokesčius kredito reitingų agentūroms, remdamasi tuo reglamentu ir Komisijos deleguotuoju reglamentu. Tais mokesčiais turi būti visiškai padengiamos EVPRI būtinos išlaidos, susijusios su kredito reitingų agentūrų registracija, sertifikavimu bei priežiūra, ir kompensuojamos išlaidos, kurių gali susidaryti kompetentingoms institucijoms atliekant darbą pagal šį reglamentą, visų pirma susijusios su bet kokių užduočių pavedimu pagal Reglamento (EB) Nr. 1060/2009 30 straipsnį.
Pagal Reglamento (EB) Nr. 1060/2009 19 straipsnio 2 dalį Komisija priima deleguotąjį aktą dėl mokesčių, kuriuo visų pirma nustatomos mokesčių rūšys ir už ką jie turi būti mokami, tų mokesčių dydžiai, jų mokėjimo tvarka ir EVPRI kompensavimo kompetentingoms institucijoms už išlaidas, kurių gali kilti joms atliekant darbą pagal Reglamentą (EB) Nr. 1060/2009 ir kurios visų pirma yra susijusios su bet kokių užduočių pavedimu pagal 30 straipsnį, tvarka. Kredito reitingų agentūros mokėtino mokesčio dydis turi padengti visas administracines išlaidas ir būti proporcingas atitinkamos kredito reitingų agentūros apyvartai.

2011 m. vasario 24 d. Europos Komisija paprašė Europos vertybinių popierių ir rinkų institucijos pateikti techninių rekomendacijų ir 2011 m. gegužės 17 d. jas gavo. Rengdama technines rekomendacijas, 2011 m. balandžio 14–27 d. EVPRI surengė viešas konsultacijas. Tarp suinteresuotųjų šalių, su kuriomis vėliau Komisija konsultavosi dėl deleguotojo akto projekto, buvo ir nacionaliniai ekspertai. 2011 m. lapkričio mėn. pagal rašytinę procedūrą konsultuotasi su Europos vertybinių popierių komiteto ekspertų grupės nariais.
2012 m. vasario 7 d. Komisija priėmė deleguotąjį reglamentą
 ir apie tai pranešė Europos Parlamentui ir Tarybai. 2012 m. kovo mėn. Europos Parlamentas ir Taryba informavo Komisiją, kad prieštaravimų nereikš. 2012 m. kovo 28 d. deleguotasis aktas buvo paskelbtas Europos Sąjungos oficialiajame leidinyje.

B) Darbo tvarkos taisyklės 
Reglamente (EB) Nr. 1060/2009 nustatyta, kada EVPRI priežiūros taryba turi priimti sprendimą dėl baudos ar periodiškai mokamos baudos skyrimo kredito reitingų agentūrai.
Pagal 23e straipsnio 7 dalį Europos Komisija priima papildomas naudojimosi teise paskirti baudas ar periodiškai mokamas baudas taisykles, įskaitant teisių į gynybą nuostatas, pereinamojo laikotarpio nuostatas ir baudų ar periodiškai mokamų baudų surinkimą, bei priima išsamias taisykles dėl baudų skyrimo ir jų mokėjimo užtikrinimo senaties terminų.
Rengdama šį deleguotąjį aktą Komisija konsultavosi su Europos vertybinių popierių komiteto ekspertų grupės nariais, 2012 m. birželio mėn. su jais taip pat konsultuotasi pagal rašytinę procedūrą dėl deleguotojo reglamento projekto.
2012 m. liepos 12 d. Komisija priėmė deleguotąjį reglamentą
 ir apie tai pranešė Europos Parlamentui ir Tarybai. Per prieštaravimų pareiškimo laikotarpį nei Europos Parlamentas, nei Taryba jokių prieštaravimų nepareiškė; nė viena institucija to laikotarpio nepratęsė. 2012 m. spalio 16 d. deleguotasis aktas buvo paskelbtas Europos Sąjungos oficialiajame leidinyje.

C) Lygiavertiškumo kriterijai
Kad būtų atsižvelgta į finansų rinkų pokyčius, Komisija yra įgaliota deleguotuoju aktu priimti priemones, kuriomis būtų patikslinami arba iš dalies pakeičiami 5 straipsnio 6 dalies antroje pastraipoje nustatyti kriterijai, pagal kuriuos nustatoma, ar trečiosios valstybės teisės ir priežiūros sistema gali būti laikoma lygiaverte Reglamentui (EB) Nr. 1060/2009. Be kita ko, KRA tose trečiosiose valstybėse turi būti taikomos teisiškai privalomos taisyklės, lygiavertės ES galiojančioms taisyklėms
.

2013 m. iš dalies pakeitus Reglamentą (EB) Nr. 1060/2009 taip pat patikslinta, kurioms Reglamento (EB) Nr. 1060/2009 nuostatoms trečiųjų valstybių teisiškai privalomos taisyklės turi būti lygiavertės
. Reglamento (ES) Nr. 462/2013 2 straipsnio 2 pastraipos 1 punkte taip pat numatyta, kad tam tikri 2013 m. kredito reitingų agentūroms nustatyti teisiniai reikalavimai būtų laikomi sąlygų, taikomų nustatant lygiavertiškumą, dalimi tik nuo 2018 m. birželio 1 d.
Atsižvelgiant į tai ir turint omenyje, kad nuo to laiko, kai 2011 m.
 Reglamente (EB) Nr. 1060/2009 buvo nustatytas įgaliojimas priimti deleguotąjį aktą, Komisija nepastebėjo jokių pokyčių finansų rinkose, dėl kurių reikėtų patikslinti ar iš dalies pakeisti lygiavertiškumo kriterijus, deleguotųjų aktų iki šiol nepriimta.
Laikydamasi Reglamento (EB) Nr. 1060/2009 38 straipsnio 3 dalyje nurodytos procedūros, Komisija priėmė įgyvendinimo sprendimus dėl devynių jurisdikcijų teisės ir priežiūros sistemų pripažinimo atitinkančiomis Reglamento (EB) Nr. 1060/2009 reikalavimus. Atitinkamos jurisdikcijos yra: Japonija
, Jungtinės Amerikos Valstijos
, Kanada
, Australija
, Argentina
, Brazilija
, Meksika
, Honkongas
 ir Singapūras
.

D) Reglamento (EB) Nr. 1060/2009 priedai
Kad būtų atsižvelgta į pokyčius finansų rinkose, įskaitant tarptautinius pokyčius, visų pirma susijusius su naujomis finansinėmis priemonėmis, Reglamento (EB) Nr. 1060/2009 37 straipsnyje numatyta, kad Komisija gali deleguotaisiais aktais patvirtinti priemones, kuriomis iš dalies keičiami priedai, išskyrus III priedą.
Nuo to laiko, kai 2011 m.
 Reglamente (EB) Nr. 1060/2009 buvo nustatytas įgaliojimas priimti deleguotąjį aktą, šis reglamentas buvo iš dalies pakeistas 2013 m. Reglamentu (ES) Nr. 462/2013, kuriuo buvo iš dalies pakeisti ir priedai. Prieš svarstant bet kokią galimybę ateityje pasinaudoti įgaliojimu, reikia stebėti šių pakeistų taisyklių poveikį finansų rinkoms.

4. Išvada
Komisija teisingai ir laiku pasinaudojo deleguotaisiais įgaliojimais siekdama užtikrinti, kad būtų patvirtintos nuostatos, būtinos, kad EVPRI galėtų vykdyti visas jai pavestas ES kredito reitingų agentūrų priežiūros užduotis. 
Komisija mano, kad ateityje įgaliojimų delegavimo nuostatos turėtų būti išlaikytos. Tai būtų ypač svarbu tuo atveju, jei ateityje reikėtų peržiūrėti Komisijos deleguotuosius reglamentus dėl mokesčių ir procedūrinių taisyklių dėl baudų ir periodiškai mokamų baudų, kai bus įgyta daugiau patirties dėl to, kaip šios taisyklės taikomos praktiškai.

